宿靈巖贈長老敏行
作者：王十朋
朝代：宋

paragraphs: 籃輿謝公嶺，杖屨矩羅室。
凈名訪維摩，一菴僅容膝。
尋僧畫屏中，徃徃多八十。
平生看不足，靈巖最奇絕。
老禪蜀中來，心印傳佛日。
脚力窮天下，稱此爲第一。
茲山昔未開，藏閉最深密。
倘不遇熙朝，造物肯容出。
孫公賦天台，勝地尚遺佚。
我欲續金聲，願借山中筆。